Beurswenner se studies gaan voor die windFoto: Verskaf Die Kinders van die Wind-beurs wat in 2013 op die been gebring is, is besig om in sy doel te slaag om ŉ kind die geleentheid te bied om ligte musiek te gaan studeer. Die eerste ontvanger van dié beurs is Timon Oosthuizen (20), wat tans besig is met sy tweede jaar in BMus-studies aan die Nelson Mandela Metropolitaanse Universiteit in Port Elizabeth. Klik hier om meer te lees. Timon is vurig oor sy studies. “My gunsteling deel is om my instrument te kan speel.” Timon speel tromme, kitaar en ŉ bietjie baskitaar. Hy kan ook nie genoeg praat van sy dosente nie “My dosent, Lloyd Martin, is wêreldklas. Ek het 90% vir tromme gekry en in musiektegnologie het ek ŉ vreeslike goeie dosent, hy het my geleer om oopkop te dink oor musiek.” Dié student sê hy het A-simbole vir vier van sy sewe vakke ontvang. “Die moeilikste deel van my studies is klassiekemusiek-teorie. Musieklees is anders op tromme, maar ek het aangepas en dit doen my baie goed.” Sy gunsteling genre is jazz en hy het ook Jazz-teorie as vak, waaroor hy amper liries raak. “Met my jazzteorie het ek ook ŉ baie hoë punt gekry.” Timon is deeltyds ook ŉ platejoggie en werk nou ook in die veld waarin hy studeer. “Volgende jaar wil ek die besigheid saam met ŉ vriend oorneem. Ons doen klankverskaffing en werk met klank en klanktoerusting.” Dié seun klink of hy ŉ kop vir besigheid het, want hy droom van groot dinge. ”Ek gaan kyk of ek dit kan maak met ŉ band, maar enige iets met musiek, klank en tegnologie is waarin ek werk.” Timon meen hy is ŉ ander mens vandat hy begin studeer het. “Ek het soveel dinge oor die lewe geleer. Sonder hierdie beurs sou ek nie kon studeer het nie, dit het my lewe verander, definitief. Hoe meer ek studeer, hoe meer besef ek hoe dol ek is oor wat ek studeer.”